b'\n_START_ARTICLE_\nMolibdenas\n_START_SECTION_\nSavyb\xc4\x97s\n_START_PARAGRAPH_\nMolibdenas yra sunkiai lydomas, mink\xc5\xa1tas, pilkai plienin\xc4\x97s spalvos metalas, milteliuose \xe2\x80\x93 tamsiai pilkas. Ore stabilus, bet kaitinant iki 400\xe2\x80\x93500\xc2\xa0\xc2\xb0C pradeda oksiduotis.\n_START_SECTION_\nPaplitimas\n_START_PARAGRAPH_\nMolibdenas randamas tokiuose mineraluose kaip vulfenitas, povelitas. Komercinis molibdeno \xc5\xa1altinis yra mineralas molibdenitas.\n_START_SECTION_\nPanaudojimas\n_START_PARAGRAPH_\nMolibdenas priklauso ret\xc5\xb3, sunkiai lydom\xc5\xb3 metal\xc5\xb3 grupei, ta\xc4\x8diau pastaruoju metu jis da\xc5\xbenai naudojamas pramon\xc4\x97je. Jis yra beveik visuose plieno lydiniuose, ypa\xc4\x8d tuose, kurie yra sunkiai lydomi, atspar\xc5\xabs korozijai bei r\xc5\xabg\xc5\xa1\xc4\x8di\xc5\xb3 poveikiui. Plienas, kuriame yra molibdenas, pla\xc4\x8diai naudojamas radiotechnikoje, elektrotechnikoje bei kompiuterin\xc4\x97je pramon\xc4\x97je, o kiti molibdeno junginiai \xe2\x80\x93 buitin\xc4\x97s chemijos, lak\xc5\xb3 bei da\xc5\xbe\xc5\xb3 gamyboje, taip pat \xe2\x80\x93 naftos apdirbimo pramon\xc4\x97je.\n_START_SECTION_\nBiologin\xc4\x97 reik\xc5\xa1m\xc4\x97\n_START_PARAGRAPH_\nMolibdenas u\xc5\xbeima gana svarbi\xc4\x85 viet\xc4\x85 gyv\xc5\xabn\xc5\xb3 audiniuose, bet jo biologinis vaidmuo iki \xc5\xa1iol nei\xc5\xa1ai\xc5\xa1kintas.\n_START_SECTION_\nMolibdeno poveikis \xc5\xbemogaus organizmui\n_START_PARAGRAPH_\nPagrindinis molibdeno poveikis \xc5\xbemogui, dirban\xc4\x8diam su pa\xc4\x8diu metalu arba jo junginiais, vyksta per kv\xc4\x97pavimo takus metalo aerozoliui patekus \xc4\xaf or\xc4\x85._NEWLINE_Apie 5-7\xc2\xa0% vis\xc5\xb3 darbinink\xc5\xb3, dirban\xc4\x8di\xc5\xb3 pramon\xc4\x97je, kur naudojamas molibdenas turi su profesija susijus\xc4\xaf plau\xc4\x8di\xc5\xb3 susirgim\xc4\x85 \xe2\x80\x93 pnevmokonioz\xc4\x99 (kraujo i\xc5\xa1siliejimas i\xc5\xa1 plau\xc4\x8di\xc5\xb3 kapiliar\xc5\xb3, skausmai kr\xc5\xabtin\xc4\x97je, kosulys, apsunkintas kv\xc4\x97pavimas, sausi karkalai plau\xc4\x8diuose). Molibdeno druskos lengvai absorbuojamos gyv\xc5\xb3j\xc5\xb3 audini\xc5\xb3 ir juos da\xc5\xbeo._NEWLINE_Taip pat galimi inkst\xc5\xb3 skausm\xc5\xb3 ir baltymo atsiradimo \xc5\xa1lapime atvejai pas darbuotojus, kurie dirba su molibdenu ir jo junginiais.\n_START_SECTION_\nPavadinimo kilme\n_START_PARAGRAPH_\nMolibdenas da\xc5\xbenai randamas \xc5\xa1vino r\xc5\xabdose (gr. molybdos \xe2\x80\x93 \xc5\xa1vinas). Pats metalas i\xc5\xa1 \xc5\xa1vino jungini\xc5\xb3 buvo i\xc5\xa1gautas 1782 metais.'